《欧桢伯馆夜别梁彦国还卢龙》
明代·黎民表

东阁多奇士，诸侯有辟书。岂知残岁别，仍卧茂陵居。

绝塞烧荒后，孤城雨雪馀。飘零今夜酒，难与故人疏。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。